19. schôdza NR SR - 12.deň - B. popoludni
Dátum: 2024-10-01
Poslanec: Jakab, Július (SLOVENSKO)
Druh vystúpenia: Vystúpenie v rozprave

112. Dobrý podvečer vám prajem. V prvom rade by som sa venoval tomu, ako je tento zákon pripravený, kde sme svedkami každý jeden deň neustály kolotoč zmien. Každý deň nový kolotoč nových daní, nové dohody, nové koaličné rokovania až tak, že vlastne koaličná rada bude aj zajtra, takže uvidíme čo zase vyvstane v stredu a vo štvrtok a ako sa to celé zmení, a preto ja hovorím, že toto vôbec nie je Lex konsolidácia, toto je normálne, že Lex kolotočár, hej? Tuná proste normálne ten kolotoč púšťate každý deň a tým ľuďom je už zle, pán minister. Čiže, prosím vás, už by ste s tým mohli prestať. A ja vám dám aj pár príkladov, z čoho je ľuďom zle. Prvá, daň na knihy. Najprv bola 10 %, potom ste povedali, že bude 23 %, pretože knihy sú len pre bohatých, pamätáte na to. A potom zas klesla na 5 %. Daň na gastro bola 10 %, potom stúpla na 23 a následne klesla na 5. Daň z ubytovania bola 10, potom klesla na 5, následne stúpla na 23, nakoniec po tlaku Matoviča klesla zase na 5. Transakčná daň, najprv bola 0,35, teraz je 0,4, uvidíme, čo bude ďalej. Daň z príjmov právnických osôb, tak najprv to bolo 22 % pre firmy nad 5 miliónov, potom 22 % pre firmy nad milión, teraz je to 24 % pre firmy nad 5 miliónov. Uvidíme, čo sa stane zajtra na koaličnej rade a s čím prídu vo štvrtok. A nezabúdajme na odvod pre energetické spoločnosti, z ktorého v konečnom dôsledku teraz nie je nič. Vy tak stresujete tých ľudí, podnikateľov, živnostníkov, tých obyvateľov, že si pomaly budú terapeutické hodiny objednávať. Tak ešte im to zdaňte, lebo to teraz bude biznis. A najviac sa mi páčilo pri tom zrušení odvodu pre energetické spoločnosti, ako ste teraz naposledy vytiahli aj na výbore, že to je vlastne chyba predchádzajúcej vlády. Že vy si zvoláte tlačovku, predstavíte, že idete tie energetické spoločnosti skasnúť a po dvoch týždňoch zistíte, že to nemôžete urobiť. A za to môžu predchádzajúce vlády. Tak to je perfektné. Ja som, normálne som si pozeral, ako pani ministerka Saková mesiace dozadu hovorí, že to memorandum s tými energetickými spoločnosťami, že to musí nanovo prerokovať, lebo sa jej to nepáči. Ministerstvo financií, normálne tam sedia stovky zamestnancov. Však, Štefan, vieš, ako sa robia takéto prípravy. Sedia tam desiatky, normálne, že mozgujú nad tým, čo idú spraviť v tej konsolidácii. Povedia si, dáme, tie firmy energetické majú príliš veľké zisky, zoberieme ich. A nikto si to neprečíta. Prosím vás, normálne, že nikto. Ministri si to neprečítajú, nenaštudujú si. Dva týždne o tom rozprávajú, že to bude a potom prídu s tým, že nedá sa. Lebo minulé vlády, to minulé vlády prosím, to minulé vlády, za to všetko môžu minulé vlády. My tu vôbec nie sme rok, vôbec nehovoríme, že to memorandum sme chceli trikrát zmeniť a trikrát prerokovať, lebo to, to oni hrozne všetko uzavreli. Strašne zle to dohodli. Tak potom neviem, čo robíte na tom ministerstve s tými zamestnancami, pán minister, keď dva týždne rozprávate niečo, že idete spraviť a potom prídete na to, že aha, veď to sa nedá. A prečo ste to nedohodli inak počas toho roka? Vy ste si nesplnili domácu úlohu, pán minister, keď vám to tak vadí, tie zastropované ceny energií, že ľudia nedoplácali trojnásobok za tie účty na elektrinách, tak ako ostatní v okolitých krajinách, tak teraz idete svoju, svoju nevedomosť, idete váľať na predošlé vlády. To je úplný nonsens. To som ešte ako nezažil. To fakt musím povedať. A všetko to, čo robíte, iba porušujete svoje sľuby. Robert Fico celú svoju kariéru hovoril, že nezdvihne dépeháčku. Čo teraz robíte? Dvíhate dépeháčku na 23 %. Tu argument s chladničkami a s Aku vŕtačkami, prosím vás, to ja som, akože odpadávam tu z toho, že chladnička nebude stáť 600 ale 618, hej? Takže to je v pohode. Pán Hazucha, 2,7 miliardy eur, 500 eur každému jednému občanovi idete zobrať. Z toho 1,6 potrebujete na konsolidáciu, 1,1 sme sa doteraz nedozvedeli ani na výbore, na čo ich potrebujete. Doteraz to nevieme. Preto môj pozmeňovák hovorí, že z 23 na 20 %, to je ako doteraz, ja idem zachraňovať vaše sľuby, ktoré ste hovorili celú svoju kariéru. Mama Andreja Danka mu povedala, že mu odtrhne hlavu. Mám tu pozmeňovák, aby mu neodtrhla hlavu. Lebo ja nechcem, aby Andrej Danko mal hlavu odtrhnutú. Takže rodičovský dôchodok v mojom pozmeňováku pôjde pekne naspäť, aby všetci dôchodcovia ho mali a Andrej Danko zostane vcelku. Ste sa chválili, že rozpočet na tento rok zase hádžete na niekoho iného. Vy ste si to schválili. Ja som hlasoval proti tomu rozpočtu. Vysvetlite mi, pán minister, jednu vec. Budete, budete to vysvetľovať. Ako je možné, že keď Matovič nastupoval v marci 2020, našiel v štátnej kase 1 a pol miliardy. Dneska som si pozeral ministerstvo financií a Ardal. Tie dáta som si, na mesačnej báze som si ich pozeral. Matovič po sebe zanechal 10 miliárd. Tak mi vysvetlite, ako hrozne narábal s tými financiami, keď ste našli sedemnásobne viac v tej kase, ako ste mu zanechali? To by ma fakt zaujímalo. Vy ste si znížili trestné sadzby, vy ste tu proste porušili všetky zásady demokratického štátu, amnestie ste si udelili. Kvôli tomu máte výpadok na dani 500 miliónov eur ročne, ale to neriešite. Pretože potrebujete znižovať trestné sadzby. Pretože potrebujete, aby, aby daňové podvody do 20-tisíc eur neboli trestným činom. Sami ste za to hlasovali. Pán minister, aj vy na vláde. Fico hovorí, že 30 % zreže tie ministerstvá, že ich zreže, že tam tí zamestnanci nič nerobia a ani si to nikto nevšimne, keď ich prepustíte. Ja sa pýtam, kde to je. Idete 5 %, prázdne tabuľky tam odpisujete, sa mi zdá. Nič iné, hej? Že proste, kde, kde sú tie slová, kde sú tie slová, čo ste hovorili ľuďom o istotách? O tom, že potrebujú mať istoty sociálne, že im nezoberiete to, čo majú nadobudnuté. Beriete dôchodcom, beriete rodinám s deťmi. Ako ste sa chovali včera, pán minister, k tej dáme, ktorá bola na výbore? Matka mnohodetnej rodiny. Úplne hrozne. Ste ju poslali kade ľahšie. Vám nezáleží na tých rodinách. Ani na tých dôchodcoch vám nezáleží. (Reakcia z pléna.) Prosím? Sama odišla a bola totálne z vás sklamaná. A ešte aj z toho koaličného poslanca, ktorého budem spomínať neskôr. S ktorým komunikovala a ktorý jej povedal, že môže prísť. Keďže nemám dostatok času, prihlásim sa aj do ústnej rozpravy, samozrejme. Iba chcem apelovať, tak ako ste aj na výbore nevedeli povedať, pán minister, že či toto je finálne znenie a ja hovorím, že nie je, lebo zajtra je koaličná rada. Tak máte koaličnú radu, pán minister. Môžete to všetko ešte napraviť. Môžete splniť svoje sľuby, ktoré ste ľuďom dal. O cenách za potraviny a o tom ako... (Prerušenie vystúpenia predsedajúcim.) Žiga, Peter, podpredseda NR SR Pán poslanec, keď chcete podať ešte ten pozmeňujúci návrh, tak poďte na to, lebo budeme musieť končiť. Jakab, Július, poslanec NR SR Idem na to. Sú to tri pozmeňujúce návrhy, veľmi kratučké. 19 % dépeháčka oproti 20%, pán minister, fest chcem vidieť, ako to chcete merať, tú jednoeurovú potravinu, ktorá má po novom stáť 99 centov. Na to si fakt posvietim, to dobre viete, že ja tie potraviny kontrolujem. Dobre a teraz pozmeňujúce návrhy. Takže, pán predsedajúci, prednášam tri pozmeňujúce a doplňujúce návrhy. Prvý: V článku VII sa vypúšťa bod 1. Druhý pozmeňujúci návrh, ktorý predkladám spolu s Marekom Krajčím a Rastislavom Krátkym: Článok IX sa vypúšťa. Vypustenie článku 9 sa primerane premietne do článku o účinnosti zákona. A posledný pozmeňujúci návrh môj: 1. Čl. I sa vypúšťa. 2. V čl. II sa vypúšťajú body 1 až 9, 11 až 21. 3. V čl. III sa vypúšťa bod 15. 4. V čl. III bode 16 sa v § 52zzzb vypúšťa odsek 7. 5. Vypúšťajú sa články IV, V, X a XII. Vypustenie týchto článkov a bodov sa primerane premietne do článku o účinnosti zákona. 19.00 h, ďakujem veľmi pekne.